En brøytesjåfør kom onsdag morgen over en utforkjøring på fylkesvei 33 på Nordsinni, nord for Dokka.

Ingen personer kom til skade i utforkjøringen, men brøyteføreren oppdaget at det var en ti år gammel gutt som satt bak rattet. I baksetet satt hans 18 måneder gamle søster.

Brøytebilsjåføren holdt praten igang med gutten som fortalte at han ville besøkte bestemor i Valdres. Turen fra hjemmet til bestemor er over fire mil.

Brøytebilsjåføren ble overrasket

– Jeg passerte Nordsinni kirke på vei nordover og kjørte opp til Høljarast. Da jeg kom tilbake og nærmet meg Nordsinni kirke så jeg en bil som sto utenfor veibanen. Dette var før klokken seks om morgenen, men i lyset fra bilen så jeg en person som sto og veivet med armene. Det var gutten, forteller Hagen. Han fikk seg litt av en forskrekkelse da han oppdaget at gutten og hans søster var alene i bilen.

– Først trodde jeg det var flere der, men jeg fikk et lite sjokk da jeg skjønte sammenhengen, sier Hagen. Han ringte politiet og en kollega som kom dit umiddelbart etterpå. Harald Storsveen tok over mens Bjørn Hagen kjørte videre på sin brøyterunde.

Søsteren godt påkledd

– Gutten var veldig rolig. Jeg prøvde å holde praten i gang og spurte om han hadde tatt en tur uten lov. Da fortalte han helt alvorlig at han var dverg, så han var mye eldre enn han så ut for. Han fortalte at han hadde oppdaget at førerkortet hans var gjenglemt hjemme, så han skulle snu ved kirken og dra hjem for å hente førerkortet, forteller Harald Storsveen.

– De to skulle på besøk til bestemora si, fortalte han. Men han ble temmelig irritert da jeg ikke ville hjelpe ham opp på veien igjen, sier Storsveen. Selv om historien kunne ha fått et tragisk utfall, så er både Storsveen og Hagen imponert over guttens tiltakslyst.

– Han kan bli hva han vil her i verden, sier de. Søsteren til gutten var godt innpakket i vinterkledning og viste ifølge Storsveen og Hagen, ingen tegn på redsel.

– Hun smilte og var i fin form. Ingen av dem var skadet, sier Bjørn Hagen.

Kjørte 15 kilometer

Føreren av bilen var en tiåring og i baksetet hadde han med seg sin 18 måneder gammel søster, melder politiet.

– Tiåringen hadde våknet tidligere enn foreldrene og klart å lure med seg søsteren ut, opplyser Kai Lyshaugen.

Søskenparet kjørte hele 15 kilometer før det gikk galt ved Nordsinni kirke.

Gutten forklarte brøytesjåføren at han ville besøke bestemor i Valdres, over fire mil unna.

Bommet på en avkjøring

– Han hadde bommet litt på en avkjøring, så det var ikke store utforkjøringen, sier Kai Lyshaugen, operasjonsleder i Vestoppland politidistrikt.

Politiet fikk ingen meldinger om bilen før brøytesjåføren så utforkjøringen.

Både politiet og foreldrene reiste ut til stedet søskenparet hadde endt turen. Ifølge politiet var gutten i godt humør da politiet kom.

Utforkjøringen i seg selv var ikke av det mest dramatiske slaget. Barna kom uskadd fra hendelsen.

– Bilen sto bare litt ut i veikanten, sier Lyshaugen.

Alvorlig

Politiet vil videre snakke med foreldrene om hendelsen for å etablere hva som faktisk har skjedd.

– Dette gikk heldigvis bra, men det er alvorlig, sier Lyshaugen.

Han håper denne historien kan være en tankevekker for andre foreldre.

– Det kan være lurt å sørge for at barna ikke får tak i bilnøklene, sier Lyshaugen.